Jeg er på vej til Skotland. Til et salgsmøde«. 48-årige Lena Lachenmeier har netop tjekket ind i terminal 2 i Københavns Lufthavn. Hun færdes ret hjemmevant. De senere år har hun arbejdet i Tyskland og fløj ud mandag og hjem torsdag.

»Det var voldsomt meget. Men jeg har lige skiftet job, og fra nu af bliver det mere normalt med en enkelt tur om måneden. Mest til Europa og måske tre oversøiske rejser årligt«.

Lena Lachenmeier sælger medicinsk udstyr. I den branche har det i mange år været kutyme, at konferencer holdes »forskellige steder, hvor det er spændende at komme hen, Australien, USA for eksempel. Det er både dyrt og omstændeligt at flyve til USA for at møde danske læger. Men det har været en del af gamet i mange år«, fortæller hun.